Det var kombinationen af alt for høj fart og en hasarderet overhaling, som i december 2021 kostede en 83-årig kvinde livet i en trafikulykke ved Bjergby. Det mener politiet. Derfor bliver en 59-årig mand tiltalt for uagtsomt manddrab, når han efter planen mandag sætter sig på anklagebænken i Retten i Hjørring. Hastighedsbegrænsing på 80 km/t Ulykken skete 15. december 2021 på Ringvejen ved Bjergby omkring klokken 9.45 om formiddagen. Det fremgår af anklageskriftet i sagen, at den 59-årige mand, der er tiltalt i sagen, kørte mod syd i en Peugeot 3008. Politiet mener, at mandens hastighed var mindst 107 kilometer i timen, da han overhalede en VW Up, der også kørte mod syd. Hastighedsbegrænsningen på strækningen er 80 kilometer i timen. Den 59-årige kunne ikke nå at trække ind i egen vejbane igen efter overhalingen og kolliderede med en modkørende Toyota Aygo med den 83-årige kvinde. Døde kort efter Den 83-årige kvinde blev så hårdt kvæstet, at hun døde kort efter sammenstødet. Den 59-årige mand blev også kvæstet ved sammenstødet og blev kørt til Aalborg Universitetshospital, men var ikke på noget tidspunkt i livsfare. En kvinde og et barn, som befandt sig i den VW Up, som den 59-årige overhalede, slap uskadte fra ulykken. Det fremgår ikke før sagens start, hvordan den 59-årige mand, der er fra Sønderjylland, forholder sig til anklagerne.

Opsummering:
En 59-årig mand er tiltalt for uagtsomt manddrab, efter han kolliderede med en modkørende bil i forbindelse med en overhaling.